Wat weeg ek, wat weeg my gees en wat weeg my geloof in konteks met die grote heelal? Die tema het my onsettend baie laat dink, spesifiek as iemand wat onlangs gewig verloor het. Maar meer omdat ek een van daai mense is…'n "runner" . Mense soos ek wat hardloop kan letterlik enige situasie in die lewe met hardloop vergelyk en dit is presies wat ek nou gaan doen.
Ek het aan tonne "motivational punch-lines" gedink, almal net 'n bietjie 'kitsch'. Die beste wat ek kan doen is om 'n stukkie van my lewe met julle te deel.
Dit is soos iemand wat hardloop. Waar my voete kontak maak met die grond voel ek soms tonne in vlees en die oomblikke waar ek vlieg deur die lug voel ek weer gewigloos in siel. So is my lewe ook. Sien, ek is 'n sleepvoet-dromer, ek is daardie persoon wat in die kantoor holtetjie sit. Hier weeg ek tonne, alles is swaar. Nie my ligaam nie maar my siel. Die kantoor lewe is nie vir my gemaak nie. Tog staan ek elke dag op en kom in werk toe en doen wat ek moet doen. Nie vir my lekkerte nie, maar om vir my familie en myself te sorg. Dit is swaar, dit is hard en dit is vir my bitter om te dink ek gaan my een lewe so lewe. Ek voel baie gewigtig!
Maar dan dink ek weer aan my bestaan, my doel en my betekenis in die lewe. Wat wil ek tog meer doen as om te sorg vir my familie? 'n Goeie man vir my vrou en pa vir my seun wees. Is dit dalk genoeg? Ek dink so! Dit maak my gewigloos!
Ek glo ek gaan eendag, in God se tyd, in 'n posisie wees om 'n passie uit te lewe wat brood op die tafel sit, maar dit is nie vandag nie. Ons moet nie mismoedig raak nie. Ons doen goed en doen reg. Ons loop die pad waarop ons is.
Vir nou staan my swaar voete weekliks in die grys woud en naweke vlieg my siel gewigloos in God se natuur.
Vir my maak die lewe so sin om te weet dit gaan oor die hardloop en nie die eindstreep nie. Terwyl ons hardloop gaan ons baie swaar en hemels-gewigloos voel by tye.
Kry vir jou iets wat jou hemels laat voel en doen dit soveel as wat jy kan! Vir die res van die swaar pad, hou jy jou kop op en wees trots op jouself, want jy doen wat gedoen moet word.